b'\n_START_ARTICLE_\nV\xc5\xbeigalni magnet\n_START_PARAGRAPH_\nV\xc5\xbeigalni magnet (ang. ignition magneto ali high tension magneto) je magneto, ki proizvaja elektri\xc4\x8dni tok za v\xc5\xbeigalne sve\xc4\x8dke pri bencinskem (ottovem) motorju. Za razliko od obi\xc4\x8dajnega magneta v\xc5\xbeigalni magnet vsebuje tudi v\xc5\xbeigalno tuljavo in prekinjevalnik ("platine"), katerega naloga je prekinjanje toka v primarnem navitju v\xc5\xbeigalne tuljave, zaradi \xc4\x8desar se inducira visoka napetost, potrebna za ustvarjanje iskre na sve\xc4\x8dkah. Vsak magnet vsebuje tudi kondenzator, ki zmanj\xc5\xa1uje iskrenje na prekinjalniku, \xc4\x8de pa je v\xc5\xbegalni magnet namenjen za uporabo na motorjih z ve\xc4\x8d valji, vsebuje tudi razdelilec._NEWLINE_Ker magnetno polje ustvarjajo trajni magneti, je inducirana napetost zelo odvisna od vrtilne hitrosti rotorja magneta. Celoten sistem je zasnovan tako, da pri normalnem obratovanju motorja generira zadostno napetost, pri zagonu motorja pa je vrtilna hitrost veliko prenizka za ustvarjanje iskre na sve\xc4\x8dkah. V ta namen se uporablja posebna mehanska naprava, pri kateri vrtenje motorja pri zagonu navije vzmet, ta pa ob pro\xc5\xbeenju sprosti svojo energijo za kratkotrajno vrtenje rotorja magneta z zadosti veliko hitrostjo, da je napetost zadostna. Obstajajo tudi modernej\xc5\xa1e re\xc5\xa1itve, ki ne temeljijo na mehanskih napravah, vendar slednje za delovanje potrebujejo elektri\xc4\x8dno energijo iz zunanjega vira (akumulator)._NEWLINE_V\xc5\xbeigalne magnete se uporablja, kjer ni na voljo drugega vira elektrike, npr. motorne \xc5\xbeage ali motorne kosilnice, saj za razliko od dinama in alternatorja delujejo brez tujega napajanja (akumulator). Veliko se uporablja tudi na letalih z batnimi motorji, v teh primerih sta za ve\xc4\x8djo varnost name\xc5\xa1\xc4\x8dena dva v\xc5\xbeigalna magneta (skupaj z dvema sve\xc4\x8dkama na valj), ki napajata vsak svojo vrsto sve\xc4\x8dk. Uporaba dveh sve\xc4\x8dk omogo\xc4\x8da hitrej\xc5\xa1e in bolj\xc5\xa1e izgorevanje, kar pove\xc4\x8da mo\xc4\x8d motorja in zmanj\xc5\xa1a mo\xc5\xbenost klenkanja. \xc4\x8ce eden od magnetov odpove, motor \xc5\xa1e vedno deluje, vendar z okrog 10% manj\xc5\xa1o mo\xc4\x8djo._NEWLINE_Zaradi robustnosti so se v\xc5\xbeigalni magneti uporabljali tudi na prvih avtomobilih, vendar so jih kasneje nadomestili drugi sistemi. K temu pripomore tudi dejstvo, da ve\xc4\x8dina v\xc5\xbeigalnih magnetov omogo\xc4\x8da le fiksno nastavljanje kota predv\xc5\xbeiga, kar pri spremenljivih vrtljajih motorja ne omogo\xc4\x8da optimalnega trenutka v\xc5\xbeiga za vse vrtilne hitrosti. Fiksno nastavljen predv\xc5\xbeig je uporabljen pri letalskih motorjih._NEWLINE_Visokonapetostne magnete je prvi razvil Andre Boudeville, vendar njegov dizajn ni imel kapacitatorja (kondenzatorja). Frederick Richard Simms v partnerstu z Robert Bosch je razvil prvi prakti\xc4\x8dni visokonapetostni v\xc5\xbeigalni magnet.'